ตั้งใจมาทานอาหารปักษ์ใต้ ได้ศึกษาเส้นทางมาอย่างดี ประเมินเบื้องต้นว่าร้านอยู่ถนนยิงเป้า แถว ๆ ครัวสิทธิกาญจน์ ขณะที่ศึกษาเส้นทาง ลืมดูว่าร้านเปิดขายช่วงไหน  เราไปถึงร้านตั้งบ่ายโมงอ่ะ
พอไปถึง..ร้านก็ปิดสิคะ
เขาขายเฉพาะช่วงเช้า 

พอร้านปิดก็มองหาร้านย่านนั้น ตาก็ไปสะดุดกับ ป้ายบ้านน้อย ๆ Casa Marone (คา-ซา-มา-โร-เน หรือ บ้านสีน้ำตาล) แรกสุดที่เห็น ..คิดว่าร้านรับตกแต่งบ้าน แต่พอมองแบบเจาะกระจก เข้าไป 555 ก็เห็นคนนั่ง มีโต๊ะ คิดในตอนนั้นทันที (เข้าข้างตัวเองนิดหน่อย) ว่าเป็นร้านอาหาร ข้ามถนนไปดูเพื่อความแน่ใจ แล้วก็เป็นร้านอาหารตามคาด

สถานที่ตั้ง

ร้านอยู่ปากซอยยิงเป้า 4 กรณีมาจาก ถ.เพชรเกษม (ด้านขาเข้า กทม.) ให้เลี้ยวซ้ายสี่แยกไฟแดงก่อนถึงห้างโลตัส ขับเข้ามาไม่ไกลนัก สังเกตครัวสิทธิกาญจน์จะอยู่ขวา ร้านนี้จะอยู่ด้านซ้าย 

บรรยากาศร้าน

ร้านเป็นห้องปรับอากาศ แอร์เย็นฉ่ำ เย็นสบาย ด้านในมีโต๊ะรับรองลูกค้าประมาณ 8-10 ชุด ๆ ขนาด ไม่เกิน 4 ที่นั่ง มีโต๊ะชุดสำหรับ 6 คน 1 ชุด ร้านสะอาด บริการรวดเร็ว เปิดเพลงเบา ๆ เพราะดีค่ะ

การบริการ

ร้านบริการที่เวลา 11:00-21:00 น. หยุดวันอาทิตย์ มีฟรี wifi

อาหารที่ทางร้านแนะนำ..ซี่โครงหมูตุ๋น ปีกไก่ตุ๋น ไม่ได้สั่งชิมค่ะ

รายการที่สั่งชิม

- ข้าวผัดปู 65 บาท รายการนี้ของคุณแม่ค่ะ ท่านสั่งย้ำมากว่า..ไม่ใส่น้ำตาล ทางร้านก็ปรุงตามสั่งได้ถูกใจ เม็ดข้าวสวยพอดีทาน ไม่แข็งหรือแฉะ ไม่หวาน ใส่เนื้อปู ส่วนขา ปริมาณมากพอควร สด โดยรวมจานนี้รสชาติดี

- ผัดฉ่าหมูราดข้าว 55 บาท จานนี้สมุนไพรเยอะ รสชาติเข้มข้น เนื้อหมูสด คุณแม่ชิมเล็กน้อย บ่นว่าหวาน แต่ส่วนตัวชอบรสที่ทางร้านปรุงมา อร่อยค่ะ

รายการอาหาร2 จาน รวม น้ำเปล่า น้ำแข็ง 134 บาท

โดยรวมอาหารรสชาติดี บรรยากาศและการบริการดีมาก ราคาอาหารพอสมควร จอดรถริมทาง




